Cuneiform Tablet CCT 2 25 (BM 113327)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na šu-lá-ba-an i-na-a ù lu-zi-na qí-bi-ma um-ma šu-sú-en₆-ma a-ḫu-ú-a a-tù-nu a ma-lá té-er-tí-a iḫ-da-ma KÙ.BABBAR lu i-na É kà-ri-im i-ḫa-šu-ḫu lu a-na um-mì-a-nim ke-nim ša ki-ma ku-nu-tí ša lá ša-ḫa-ṭim KÙ.BABBAR pu-uṭ-ra-ma a-na ṣí-ib-tim dí-na-ma KÙ.BABBAR 1 GÍN šé-li-a-nim 3 ma-na KÙ.BABBAR a-da-da DUB.SAR ḫa-bu-lam u₄-mu-šu 10 ḫa-am-ša-tum e-tí-qú KÙ.BABBAR ú ṣí-ba-sú ša-áš-qí-lá-šu a-ḫu-ú-a a-tù-nu ú-nu-tí lu ša šé-ep sú-na-nim lu ša šé-ep a-mur-IŠTAR lu-qú-tí i-na É.GAL-lim pá-ḫi-ra-ma ni-is-ḫa-tum a-šar iš-té-en₆ li-ni-is-ḫa ú i-na ša-ḫa-at ú-nu-tí-a i-na É.GAL-lim i-zi-za-ma ší-lá-tum mì-ma lá i-ba-ší-ma li-bi₄ lá i-ma-ra-aṣ a-ḫa-ma 22 TÚG.ḪI.A qá-áb-li-ú-tim sú-na-num i-ra-de₈ té-er-ta-ku-nu a pá-ni-šu li-li-ik-ma 30 TÚG.ḪI.A li-be-er-ma ša 50 TÚG.ḪI.A a-šar iš-té-en₆ ni-is-ḫa-tum li-ni-is-ḫa šu-ma ḫa-ra-nu-um a-ni-ša-am i-ta-áp-té 5 TÚG i be-tí-a a qá-tí-a ez-ba-ma ú lu-qú-tí kà-lá-ša áb-kà-nim šu-ma ḫa-mu-uš-tí ik-tá-áš-dí TÚG-ḪI-A a-na a-wi-il₅-tim aḫ-za-ma ḫa-mu-uš-tí lu da-am-qá-at šu-ma a-mur-IŠTAR ḫa-ra-šu a-na a-lim{ki} iš-tí-ku-nu li-iz-ku-ú sú-na-nim a-na-kam li-li-kam-ma iš-tí-a li-iz-ku 2 TÚG ša a-wi-il₅-tim sú-na-nim na-ší a-na ša-ru-mì-a dí-na-šu-nu-ma lu-ub-lá-šu-nu